KIRJALLINEN KYSYMYS E-1008/00 esittäjä(t): Marjo Matikainen-Kallström (PPE-DE) komissiolle. Sähkömarkkinoiden avaaminen Saksassa.



Virallinen lehti nro 053 E , 20/02/2001 s. 0053 - 0054



KIRJALLINEN KYSYMYS E-1008/00 esittäjä(t): Marjo Matikainen-Kallström (PPE-DE) komissiolle (31. maaliskuuta 2000) Aihe: Sähkömarkkinoiden avaaminen Saksassa Julkisuudessa olleiden tietojen mukaan sähkömarkkinoiden avaaminen Saksassa on toteutettu avoimen kilpailun periaatteiden vastaisesti. Maan etelä- ja pohjoisosien välisistä sähkönsiirroista peritään siirtomaksuja, jotka saattavat muodostaa jopa neljänneksen tukkusähkön hinnasta. Menettely ei ole sopusoinnussa vapaan kilpailun periaatteiden kanssa, sillä se vankistaa saksalaisten suuryhtiöiden ja alueellisten toimijoiden asemaa suhteessa ei-saksalaisiin kilpailijoihin. Yllä mainittuun viitaten kysyn komissiolta, mihin toimiin se aikoo ryhtyä selvittääkseen, voidaanko kuvatun kaltaisia periaatteita pitää EU:n sähkömarkkinoiden avaamistavoitteiden hengen mukaisina? Miten komissio aikoo varmistaa sen, ettei vapaata kilpailua haittaavaa sähkömarkkinoiden näennäisavaamista toteuteta jatkossa Saksassa tai muissa unionin jäsenmaissa? Loyola de Palacion komission puolesta antama vastaus (22. toukokuuta 2000) Pannessaan täytäntöön sähkön sisämarkkinoita koskevista yhteisistä säännöistä 19. joulukuuta 1996 annetun Euroopan parlamentin ja neuvoston direktiivin 96/92/EY(1) Saksa avasi heti sähkömarkkinansa kokonaan, mikä on enemmän kuin direktiivissä vaaditaan. Tämän johdosta sähkön hinnat ovat jo laskeneet huomattavasti Saksan markkinoilla. Markkinoiden täydellisen avaamisen olisi kuitenkin johdettava käytännössä konkreettiseen kaupalliseen toimintaan. Tuoreimpien saatavilla olevien tietojen mukaan(2) Saksaan tuodun sähkön osuus on noin 8 prosenttia Saksan koko sähkönkulutuksesta. Jotta rajojen yli käytävä sähkökauppa lisääntyisi, kaikilla yhtiöillä, jotka haluavat myydä sähköä Saksan markkinoilla tai markkinoille, on oltava tasavertainen pääsy sähköverkkoon. Ensimmäisen alustavan selvityksen perusteella komissio on ollut huolestunut sähköalan yrityksiä edustavien organisaatioiden tekemän toisen sopimuksen (Verbändevereinbarung) joistakin säännöistä ja ilmaissut tämän huolensa kyseisille organisaatioille. Erityisen huolestunut se on ollut säännöistä, jotka koskevat Saksan etelä- ja pohjoisosien välisistä sähkön siirroista ja tuonnista perittäviä maksuja. Yhteisötasolla on pyritty kehittämään yhteisön laajuista rajatylittävän sähkökaupan hinnoittelujärjestelmää Firenzen foorumilla, johon kokoontuu komission, parlamentin, kansallisten hallintoelinten, Euroopan sääntelystä vastaavien tahojen neuvoston ja Euroopan siirtoverkko-operaattorien liiton (European Association of Transmission Systems Operators, ETSOA) edustajia. Maaliskuussa 2000 pidetyssä viidennessä Firenzen kokouksessa päästiin sopimukseen rajatylittävien siirtojen alustavan hinnoittelujärjestelyn kehittämisestä. Kyseinen järjestely perustuu kansallisten operaattoreiden välisiin korvauksiin ja on voimassa vuoden ajan, minkä jälkeen se aiotaan korvata lopullisella parannetulla järjestelmällä. Tarkoituksena on, että kaikki nykyiset kansalliset tuonti- ja vientimaksut poistetaan myös Saksasta heti kun yhteisön laajuinen järjestelmä on valmis käyttöön. Yleisesti katsoen komissio on tietoinen niistä käytännön vaikeuksista, joita voi esiintyä, kun jäsenvaltiot avaavat markkinoitaan vaihtelevassa määrin. Komissio suhtautuikin myönteisesti Lissabonissa kokoontuneen Eurooppa-neuvoston kehotukseen nopeuttaa kaasu- ja sähkömarkkinoiden vapauttamista, jotta näillä aloilla saavutettaisiin täysin toimivat sisämarkkinat. (1) EYVL L 27, 30.1.1997. (2) Kansainvälisen energiajärjestön (IEA:n) neljännesvuosittain laatimat öljy-, kaasu-, hiili- ja sähkötilastot, vuoden 1999 viimeinen vuosineljännes.